Cosatu gekant teen BTW-verhoging | Netwerk24
Deur Llewellyn Prince 24 Februarie 2020 19:13
Die ergste probleme sedert 1994 staar Suid-Afrika, en veral werkers, in die gesig en daarom sal Cosatu enige pogings van Tito Mboweni, minister van finansies, om veral BTW in sy begroting te verhoog, verwerp.
Só het dié vakverbond en ANC-alliansievennoot Maandag gesê toe hy soos ander politieke en burgerlike organisasies ook hul verwagtinge vir Woensdag se begrotingsrede uiteengesit het.
Sizwe Pamla, Cosatu-woordvoerder, het bygevoeg dat Mboweni ook sal moet ophou om Suid-Afrika se belastinglas al hoe meer na die werkers- en middelklasgesinne te verskuif.
“Die skuiwergate in die belasting-regime moet toegestop en die belastingstruktuur hersien word om te verseker dat rykes hul billike aandeel betaal.
“Verdere ingryping by die Suid-Afrikaanse Inkomstediens is nodig om te verseker dit gebeur deur byvoorbeeld ’n massiewe uitbreiding van sy kapasiteit vir doeane-afdwinging.”
Volgens Cosatu moet Mboweni ook Suid-Afrikaners inlig oor wat presies die regering gedoen het, doen en nog gaan doen om die 10% wat die fiskus jaarliks weens plundery en vermorste uitgawes verloor, te verhaal.
“Die publiek is moeg en wil sien dat beslissend opgetree word om hul swaar verdiende belasting terug te kry.”
Intussen sê Mzamo Buthelezi, IVP-woordvoerder oor finansies, sy party is “versigtig optimisties” dat Mboweni ’n begroting sal lewer wat sekerheid aan alle Suid-Afrikaners sal verskaf.
“Die nasionale begroting van 2020 moet verseker dat werkendes werksekerheid geniet, werkloses werkgeleenthede kan kry en dat beleggers ’n bevorderlike omgewing het waarin sake gedoen kan word.
“Die IVP glo dat ons deur vrymoedige, beslissende en eenvoudige optrede voordeel kan put uit ’n groeiende ekonomie wat landsburgers se beursie van die geld sal laat bult.”
Volgens die IVP kan laasgenoemde gebeur as die regering baie meer doen om veral klein-, middelslag- en makro-ondernemings te help groei. Daarby moet die regering ook sukkelende staatsentiteite gedeeltelik privatiseer én vertroue en integriteit in alle regeringsfere en onder beleggers herbou.
Landbousektor speel kritieke rol
Jannie Strydom, uitvoerende hoof van Agri Wes-Kaap, sê Mboweni het met sy begroting die geleentheid om te wys dat sy departement die kritieke rol van die landbousektor in die ekonomie verstaan.
“Die steun wat die landbou in die begroting gaan kry, sal wys of sy departement daartoe verbind is om die landbou ter wille van voedselsekerheid, ekonomiese groei en investering te ondersteun.”
Van die heel belangrikste kwessies waarvoor die landbousektor volgens Strydom veral in die begroting uitkyk, is befondsing vir droogtehulp en vir die uitbreiding van opgaarkapasiteit om veral die huidige waterkrisis in die land te hanteer.
Koste van elektrisiteit styg meer as inflasie
Sy organisasie meen ook die koste van elektrisiteit het die afgelope dekade met meer as inflasie gestyg en dat verbruikers nie langer die koste van wanbestuur en korrupsie by Eskom kan dra nie. Hy hoop daarom ook vir ’n meer gedetailleerde toekomsplan vir Eskom en die inkorporering van alternatiewe energie-opwekkers.
*Intussen wys die jongste peiling van die marknavorsingsfirma Citizen Surveys dat net 54% van volwasse Suid-Afrikaners verlede jaar na Mboweni se begrotingsrede gekyk het, daarna geluister het of daarvan bewus was. Net meer as die helfte van diegene wat daarvan bewus was, het volgens Reza Omar, strategiese navorsingsdirekteur van Citizen Surveys, gemeen daardie begrotingsrede het ’n positiewe uitwerking op hul mening oor die land se trajek gehad.
Meer oor: Tito Mboweni | Btw-Verhoging | Cosatu | Begrotingsrede